
VENDIM
Nr. 714, datë 6.11.2019

PËR DISA NDRYSHIME DHE SHTESA NË VENDIMIN NR. 686, DATË 29.7.2015, TË KËSHILLIT TË MINISTRAVE, “PËR MIRATIMIN E RREGULLAVE, TË PËRGJEGJËSIVE E TË AFATEVE PËR ZHVILLIMIN E PROCEDURËS SË VLERËSIMIT TË NDIKIMIT NË MJEDIS (VNM) DHE PROCEDURËS SË TRANSFERIMIT TË VENDIMIT E DEKLARATËS MJEDISORE”, TË NDRYSHUAR

Në mbështetje të nenit 100 të Kushtetutës dhe të pikës 5, të nenit 7, të ligjit nr. 10440, datë 7.7.2011, “Për vlerësimin e ndikimit në mjedis”, të ndryshuar, me propozimin e ministrit të Turizmit dhe Mjedisit, Këshilli i Ministrave

VENDOSI:

I. Në vendimin nr. 686, datë 29.7.2015, të Këshillit të Ministrave, të ndryshuar, bëhen këto ndryshime dhe shtesa:
1. Kudo në vendim, fjalët “... me shkrim ...” zëvendësohen me “... nëpërmjet sistemit elektronik ...”.
2. Në kreun I bëhen ndryshimet, si më poshtë vijojnë:
a) paragrafi i fundit, i pikës 1.2, ndryshohet si më poshtë vijon:
“Raporti paraprak i VNM-së të jetë i nënshkruar elektronikisht nga personi fizik/juridik i licencuar.”.
b) pika 2 shfuqizohet.
c) paragrafi i parë, i shkronjës “b”, të pikës 4, ndryshohet si më poshtë vijon: 
“b) dërgon për mendim/konsultim aplikimin, nëpërmjet sistemit elektronik, institucioneve të mëposhtme, të cilat shprehen brenda 10 (dhjetë) ditëve kalendarike:”.
ç) Pika 5 ndryshohet, si më poshtë vijon: 
 “5. ARM-ja, brenda 3 (tri) ditëve kalendarike nga data e marrjes së aplikimit nga AKM-ja, e dërgon për mendim nëpërmjet sistemit elektronik te njësia/të e vetëqeverisjes vendore, ku propozohet projekti, të cilat shprehen brenda 6 (gjashtë) ditëve kalendarike nga marrja e aplikimit.”.
3. Në kreun II bëhen ndryshimet, si më poshtë vijojnë:
a) pika 2 shfuqizohet.
b) paragrafi i parë, i shkronjës “b”, të pikës 4, ndryshohet si më poshtë vijon: 
 “b) u dërgon për mendim/konsultim aplikimin, nëpërmjet sistemit elektronik, institucioneve të mëposhtme, të cilat shprehen brenda 10 (dhjetë) ditëve kalendarike:”.
c) pika 5 ndryshohet, si më poshtë vijon: 
 “5. ARM-ja, brenda 2 (dy) ditëve kalendarike nga data e marrjes së aplikimit nga AKM-ja, e dërgon për mendim nëpërmjet sistemit elektronik te njësia/të e vetëqeverisjes vendore ku propozohet projekti, të cilat shprehen brenda 5 (pesë) ditëve kalendarike nga marrja e aplikimit.”.
ç) paragrafi i parë, i pikës 10, ndryshohet si më poshtë vijon:
 “Për t’u pajisur me deklaratën mjedisore zhvilluesi aplikon pranë ministrisë nëpërmjet sistemit elektronik dhe plotëson dokumentacionin e mëposhtëm:”.
4. Kreu III ndryshohet si më poshtë vijon:

“KREU III
TRANSFERIMI I VENDIMIT APO I DEKLARATËS MJEDISORE

1. Kur zhvilluesi ndryshon, pasi ka përfunduar procedura paraprake e VNM-së, zhvilluesi i ri paraqet pranë AKM-së, në sistemin elektronik për vlerësimin e ndikimit në mjedis, nëpërmjet portalit e-Albania, kërkesën për transferimin e vendimit për VNM-në paraprake, shoqëruar me dokumentacionin e mëposhtëm:
a) vendimin ekzistues;
b) aktin/kontratën për transferimin e veprimtarisë, nga zhvilluesi ekzistues te zhvilluesi i ri;
c) raportin mbi zbatimin e kushteve të vendimit për VNM-në paraprake, nga koha e pajisjes me vendim deri në momentin kur kryhet kërkesa për transferimin e tij.
2. Transferimi i vendimit për procedurë paraprake të VNM-së bëhet me urdhër të titullarit të AKM-së. Urdhri i transferimit i përcillet zhvilluesit të ri, nëpërmjet sistemit, brenda 15 (pesëmbëdhjetë) ditëve kalendarike nga data e paraqitjes së kërkesës.
3. Kur zhvilluesi ndryshon, pasi ka përfunduar procedura e thelluar e VNM-së, zhvilluesi i ri paraqet pranë ministrisë, në sistemin elektronik për vlerësimin e ndikimit në mjedis, nëpërmjet portalit e-Albania, kërkesën për transferimin e deklaratës mjedisore, shoqëruar me dokumentacionin e mëposhtëm:
a) deklaratën mjedisore ekzistuese;
b) aktin/kontratën për transferimin e veprimtarisë, nga zhvilluesi ekzistues te zhvilluesi i ri; 
c) raportin mbi zbatimin e kushteve të deklaratës mjedisore, nga koha e pajisjes me deklaratën mjedisore, deri në momentin kur kryhet kërkesa për transferimin e saj.
4. Transferimi i deklaratës mjedisore bëhet me urdhër të ministrit. Urdhri i transferimit i përcillet zhvilluesit të ri, nëpërmjet sistemit, brenda 15 (pesëmbëdhjetë) ditëve kalendarike nga data e paraqitjes së kërkesës.”.
II. Dispozita tranzitore
1. Nga data 1 dhjetor 2019 fillon aplikimi online në portalin e-Albania për vlerësimin e ndikimit në mjedis.
2. Kërkesat për procesin e vlerësimit të ndikimit në mjedis, gjatë periudhës 1 dhjetor 2019–28 shkurt 2020, dorëzohen edhe në formë shkresore pranë ministrisë përgjegjëse për mjedisin, deri në funksionimin e plotë të sistemit elektronik të vlerësimit të ndikimit në mjedis.
3. Pranimi, shqyrtimi i kërkesave për procesin e VNM-së, lëshimi i të gjitha dokumenteve, si dhe ndërveprimi institucional nga data 1 mars 2020, kryhen vetëm nëpërmjet sistemit elektronik të vlerësimit të ndikimit në mjedis.
4. Kërkesat e dorëzuara në formë shkresore, deri në datën 28 shkurt 2020, shqyrtohen nga ministria përgjegjëse për mjedisin në formën e paraqitur. Nga data 1 mars 2020, ministria përgjegjëse për mjedisin nuk pranon dhe shqyrton më kërkesa në formë shkresore.
5. Ministria përgjegjëse për mjedisin, Agjencia Kombëtare e Mjedisit, si dhe të gjitha institucionet përgjegjëse për vlerësimin e ndikimit në mjedis, marrin të gjitha masat, që, brenda datës 1 dhjetor 2019, të dorëzojnë pranë Agjencisë Kombëtare të Shoqërisë së Informacionit të gjitha të dhënat dhe bazën materiale të nevojshme për pajisjen e nëpunësve të përfshirë në procesin e shqyrtimit të kërkesave për VNM-në me kredencialet për aksesimin e sistemit, si dhe me nënshkrim elektronik, në përputhje me legjislacionin në fuqi.
6. Ministria përgjegjëse për mjedisin dhe Agjencia Kombëtare e Mjedisit, në bashkëpunim me Agjencinë Kombëtare të Shoqërisë së Informacionit, marrin të gjitha masat që, brenda datës 1 dhjetor 2019 të trajnojnë nëpunësit, të caktuar si përdorues të sistemit elektronik të vlerësimit të ndikimit në mjedis.
III. Ngarkohen Ministria e Turizmit dhe Mjedisit, Agjencia Kombëtare e Mjedisit dhe Agjencia Kombëtare e Shoqërisë së Informacionit për zbatimin e këtij vendimi.
Ky vendim hyn në fuqi pas botimit në Fletoren Zyrtare. 

